
Defenssin toiminnassa kaikenlaiselle kiusaamiselle ja häirinnälle on nollatoleranssi, ja odotamme jäsenistöltämme hyvää, asiallista ja muita kunnioittavaa käytöstä. Sitoudumme noudattamaan Suomen Psykologian Opiskelijain Liiton häirintäohjesääntöä (liite 1). Tässä dokumentissa syvennetään SPOLin ohjesäännön pohjalta Defenssi ry:n strategiaa kiusaamisen ja häirinnän ehkäisemiseksi ja avataan turvahenkilön tehtäviä. 

Kiusaamisen ja häirinnän ehkäisemiseksi käytettävät toimenpiteet
Defenssille on laadittu yhteiset tapahtumasäännöt (liite 2), jotka noudattavat turvallisemman tilan periaatteita. Järjestön tapahtumiin osallistujat sitoutuvat noudattamaan näitä periaatteita ja Defenssi huolehtii, että nämä säännöt ovat osallistujilla tiedossa. Defenssi osaltaan huolehtii myös siitä, että sen toiminta ja tapahtumat noudattavat näitä periaatteita ja toimii hyvän maun rajoissa niin, ettei esimerkiksi tapahtumien luonne ja sisältö osaltaan edesauta tai rohkaise kiusaamiseen tai häirintään. Defenssi puuttuu aktiivisesti havaitsemaansa kiusaamiseen ja häirintään ja korostaa jäsenistölleen ja tapahtumiin osallistuville, että jokaisella on velvollisuus puuttua tällaisiin tilanteisiin.

Häirintäyhdyshenkilö
Defenssin häirintäyhdyshenkilö toimii ensimmäisenä linkkinä häirintä- ja kiusaamistapauksissa. Tapahtumiin pyritään saamaan ainakin 2 häirintäyhdyshenkilöä. Akuuteissa tilanteissa esimerkiksi ainejärjestön tapahtumissa häirintähenkilö toimii uhrin tukena ja ohjaa tarvittaessa yliopiston ja/tai OYY:n palvelujen piiriin. Häirintäyhdyshenkilöä sitoo vaitiolovelvollisuus, eikä hänen tule keskustella edes muiden häirintäyhdyshenkilöiden kanssa ilman asianomistajan lupaa. Häirintäyhdyshenkilön tehtävä on keskustella uhrin kanssa tilanteesta ja hänen toiveistaan sekä tarpeistaan asian käsittelyn suhteen.
Jos kiusaamista tai häirintää kokenut henkilö haluaa viedä asiaa eteenpäin ja tehdä yliopistolle ilmoituksen, häirintäyhdyshenkilö voi toimia prosessissa apuna ja tukena. Täten häirintäyhdyshenkilön on tärkeää olla perillä Oulun yliopiston käytännöistä (linkit tarkempiin ohjeisiin ja ilmoituksen tekoon lopussa).
Defenssin pääasiallisena häirintäyhdyshenkilönä toimii kaudella 2026 sosiaalipoliittinen vastaava Elli Seilo. Hänen tehtävänsä on hoitaa häirintätapauksia niin tapahtumissa kuin niiden ulkopuolellakin, mutta hänen estyessä osallistumasta johonkin tapahtumaan voidaan tilalle nimittää toinen tapahtumakohtainen turva- tai häirintäyhdyshenkilö. Näissäkin tapauksissa pääasiallista turvahenkilöä voidaan konsultoida vaitiolovelvollisuuden sallimissa rajoissa, ja hän huolehtii tuuraajiensa perehdyttämisestä ja yleisestä neuvonnasta.
On otettava huomioon Defenssin tuoreeltaan aloittanut toiminta, minkä vuoksi aiempaa kokemusta häirinnän ja kiusaamisen ehkäisemisestä tai turvahenkilön tehtävistä on vasta vähän. Tämän vuoksi ongelmatilanteissa on tärkeää olla yhteydessä esimerkiksi OYY:n tai SPOLin häirintäyhdyshenkilöihin (yhteystietoja lopussa).

· Elli Seilo, sosiaalipoliittinen vastaava, Defenssi ry

